Κανονισμός (ΕΚ) αριθ. 1491/2000 της Επιτροπής

της 7ης Ιουλίου 2000

για την τροποποίηση του κανονισμού (ΕΚ) αριθ. 1374/98 για λεπτομέρειες εφαρμογής του καθεστώτος εισαγωγής και για το άνοιγμα δασμολογικών ποσοστώσεων στον τομέα του γάλακτος και των γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, για την κοινή οργάνωση αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε από τον κανονισμό (ΕΚ) αριθ. 1040/2000(2), και ιδίως το άρθρο 29 παράγραφος 1,

Εκτιμώντας τα ακόλουθα:

(1) Το άρθρο 12 παράγραφος 2 του κανονισμού (ΕΚ) αριθ. 1374/98 της Επιτροπής, της 29ης Ιουνίου 1998, για λεπτομέρειες εφαρμογής του καθεστώτος εισαγωγής και για το άνοιγμα δασμολογικών ποσοστώσεων στον τομέα του γάλακτος και των γαλακτοκομικών προϊόντων(3), όπως τροποποιήθηκε τελευταία από από τον κανονισμό (ΕΚ) αριθ. 970/2000(4), προβλέπει ότι οι δασμολογικές ποσοστώσεις κατά την εισαγωγή, που αναφέρονται στις συμφωνίες GATT/ΠΟΕ και δεν προσδιορίζονται ανά χώρα προέλευσης, κατανέμονται κατά ίσα μέρη σε τέσσερα τρίμηνα. Η σημερινή κατάσταση της γαλακτοκομικής αγοράς δικαιολογεί να γίνεται η διαχείριση των ποσοστώσεων αυτών ανά εξάμηνο. Η τροποποίηση αυτή απλοποιεί τον φόρτο εργασίας των συναλλασσομένων και των εθνικών και κοινοτικών διοικήσεων· είναι επομένως σκόπιμο να εφαρμοστεί ήδη από την επόμενη περίοδο και να τροποποιηθεί αναλόγως η διάρκεια ισχύος των πιστοποιητικών.

(2) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1374/98 τροποποιείται ως εξής:

1. Στο άρθρο 12, η παράγραφος 2 αντικαθίσταται από το ακόλουθο κείμενο:

"2. Οι ποσότητες που αναφέρονται στο παράρτημα ΙΙ για κάθε έτος εισαγωγής κατανέμονται κατά ίσα μέρη σε δύο εξαμηνιαίες περιόδους που αρχίζουν την 1η Ιουλίου και την 1η Ιανουαρίου κάθε έτους."

2. Το άρθρο 15 αντικαθίσταται από το ακόλουθο κείμενο:

"Άρθρο 15

Κατά παρέκκλιση από το άρθρο 2 παράγραφος 4, τα πιστοποιητικά εισαγωγής ισχύουν επί 150 ημέρες αρχής γενομένης από την ημερομηνία πραγματικής εκδόσεώς τους κατ' εφαρμογή του άρθρου 21 παράγραφος 2 του κανονισμού (ΕΟΚ) αριθ. 3719/88.

Η διάρκεια ισχύος των πιστοποιητικών δεν μπορεί πάντως να υπερβαίνει τις 30 Ιουνίου που έπεται της ημερομηνίας έκδοσης που αφορά το πρώτο εδάφιο.

Τα πιστοποιητικά εισαγωγής που εκδίδονται δυνάμει των διατάξεων του τμήματος αυτού δεν μεταβιβάζονται παρά μόνο στα φυσικά ή νομικά πρόσωπα που πληρούν τις προϋποθέσεις που προβλέπονται στο άρθρο 13 παράγραφος 1."

3. Το παράρτημα ΙΙ αντικαθίσταται από το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Ιουλίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 48.

(2) ΕΕ L 118 της 19.5.2000, σ. 1.

(3) ΕΕ L 185 της 30.6.1998, σ. 21.

(4) ΕΕ L 112 της 11.5.2000, σ. 27.

ΠΑΡΑΡΤΗΜΑ

"ΠΑΡΑΡΤΗΜΑ II

ΔΑΣΜΟΛΟΓΙΚΕΣ ΠΟΣΟΣΤΩΣΕΙΣ ΣΤΟ ΠΛΑΙΣΙΟ ΤΩΝ ΣΥΜΦΩΝΙΩΝ ΓΣΔΕ/ΠΟΕ ΑΝΑ ΧΩΡΑ ΚΑΤΑΓΩΓΗΣ

(έτος ΓΣΔΕ/ΠΟΕ)

>ΘΕΣΗ ΠΙΝΑΚΑ>"